हर महिला के लिए ब्यूटी प्रोडक्ट्स की लिस्ट में सबसे ऊपर और सबसे खास होता है लिप शेड। एक अच्छा लिप कलर आपकी सुंदरता को और भी निखार देता है। चूंकि हर एक की अलग-अलग तरह की स्किन होती है और ज़रूरी नहीं कि जो लिप कलर दूसरे पर सूट करता हो वही आप पर भी सूट कर जाए।
यही कारण है कि हर कोई अपने अपने स्किन को सूट करते हुए लिप कलर इस्तेमाल करते हैं। बात चल रही लिपस्टिक के कलर की तो पिछले काफी समय से रेड लिपस्टिक काफी ट्रेंड में रही है। सेलेब्रिटी से लेकर आम महिलाएं भी इस कलर को काफी इस्तेमाल करती नज़र आई हैं। बात की जाए बॉलीवुड सेलेब्स की तो अक्सर आपने उन्हें रेड लिपस्टिक लगाए देखा होगा। खासतौर पर ऐश्वर्या राय बच्चन, करीना कपूर खान और दीपिका पादुकोण अक्सर रेड लिपस्टिक में नज़र आ ही जाती हैं। यूं तो इनकी खूबसूरती को ज्यादा बयां करने की ज़रूरत नहीं है लेकिन रेड लिपस्टिक लगाकर ये एक्ट्रेस अपनी खूबसूरती को और भी बढ़ा लेती हैं।
जब कान्स के रेड कार्पेट पर रेड लिपस्टिक लगाए ऐश्वर्या ने अपने जलवे बिखेरे तो दुनिया देखती रह गई। वहीं दीपिका पादुकोण ने भी कई फंक्शंस में रेड लिप शेड लगाकर खूब वाहवाही बटोरी। लेकिन कुछ लोग रेड कलर के लिप शेड को लेकर काफी कन्फ्यूज़ रहते हैं। उन्हें कन्फ्यूज़न रहती है कि कौन सा रेड शेड उनपर सूट करेगा और किस आउटफिट के साथ ये कलर अच्छा लगेगा।
आज हम आपको रेड लिपस्टिक के फायदे बताएंगे और बताएंगे कि कैसे आप रेड लिपस्टिक का चुनाव कर शानदार लुक पा सकती हैं। सबसे पहले तो जानिए रेड लिपस्टिक के फायदे...
रेड लिपस्टिक आपको मिनटों में खूबसूरत बना सकती है। आप हर फंक्शन में रेड लिपस्टिक लगाकर खुद को और भी खूबसूरत बना सकती हैं। बशर्ते कि आप सही रंग और सही तरीके का चुनाव करें।
इस रंग की सबसे खास बात ये है कि ये कभी भी आउट ऑफ फैशन नहीं होती। तीसरा ये कि इस रंग को आप किसी भी आउटफिट के साथ अप्लाई कर सकते हैं। आप चाहें तो इसे ट्रेडिशनल आउटफिट के साथ अप्लाई करें या फिर आप इसे वेस्टर्न के साथ इस्तेमाल कर ट्रेंडी लुक पा सकती हैं।
लिपस्टिक लगाने की स्मार्ट ट्रिक..
सबसे पहले तो आपको बता दें कि अगर आपका रंग गोरा है तो आपको लिपस्टिक का चुनाव करने के लिए ज्यादा सोचने की ज़रूरत ही नहीं है। आप रेड लिपस्टिक में से कोई सा भी शेड बिना सोचे समझे चुन लें क्योंकि आप पर हर कलर खिलेगा।
वहीं अगर आपका कॉम्पलेक्शन डार्क है तो आप रेड कलर के डार्क शेड ट्राई कर सकती हैं। अगर आपके होठ बहुत पतले हैं तो आप कोशिश करें कि रेड कलर का डार्क शेड ना लगाएं क्योंकि इससे आपके होठ और पतले नज़र आते हैं।
कैसे अप्लाई करें लिपस्टिक?
सबसे पहले आप होंठों पर लिप बाम या मॉस्चुराइज़र लगाएं। इसके बाद आप होंठों पर प्राइमर कोट लगाएं। इसके बाद कंसीलर लगाएं ताकि आपके होंठ सॉफ्ट दिखें। फिर आप लिप लाइनर से आउटलाइन करें। ध्यान रहे कि लिप लाइनर और लिपस्टिक के रंग में ज़्यादा फर्क ना हो।
अगर आपके होंठ मोटे हैं तो लिप लाइनर होंठों के अंदर की ओर लगाएं। वहीं अगर होंठ यदि पतले हैं तो लिप लाइनर होंठों के बाहर की तरफ लगाएं। इसके बाद आप होंठों को ब्रश की मदद से लिपस्टिक अप्लाई करें।
लिपस्टिक ना फैले उसके लिए आप लिपस्टिक का पहला कोट लगाने के बाद टिशू पेपर को एक बार होंठों के बीच दबाएं। इसके बाद दूसरा कोट लगाकर इसे फाइनल टच दें और अंत में आप लिप ग्लॉस लगाएं।